ঢাকার মাঠে মেসির জাদু : বিশ্বসেরা ফুটবলার লিওনেল মেসি ঢাকায় এসেই ফুটবল নিয়ে মাঠে নেমেছিলেন এবং বাংলাদেশের দর্শকদের প্র্যাকটিসেই মুগ্ধ করেছেন। ঢাকার মাঠ ছিল মেসি ম্যাজিকের বর্ণচ্ছটায় উদ্ভাসিত। নবনিযুক্ত কোচ সাবেলা ও কর্মকর্তাসহ আর্জেন্টিনার ৩০ সদস্যের দল বাংলাদেশ বিমানের একটি বিশেষ ফ্লাইটে কলকাতা থেকে হযরত শাহজালাল আন্তর্জাতিক বিমানবন্দরে পৌঁছায় মেসির দল। এরপর তারা সোজা চলে আসেন রাজধানীর অন্যতম পাঁচতারা হোটেল রূপসী বাংলায়। বিমান থেকে নামার পর থেকেই স্বপ্নের তারকা মেসির মুখে যেন মিষ্টি হাসি লেগেই ছিল। বিমানবন্দর থেকে হোটেলে যাওয়ার পথে বাসের পর্দা সরিয়ে ভক্তদের সঙ্গে শুভেচ্ছা বিনিময় করেন মেসি। বাসের সর্বশেষ সিটের সামনের সিটটিতে বসেছিলেন তিনি। হাত নেড়ে নেড়ে বিমানবন্দর থেকে হোটেলে পৌঁছেন তিনি। আর রাতে বঙ্গবন্ধু জাতীয় স্টেডিয়ামে মেসি যে জাদু দেখালেন, তা ঢাকাবাসী সহজেই ভুলতে পারবে না। তিনি একাই নাইজেরিয়ার ছয়জন খেলোয়াড়কে কাটিয়ে ডি-বক্সের মধ্যে বল নিয়ে ঢুকে পড়েছিলেন।